b'\n_START_ARTICLE_\nAster Blistok\n_START_SECTION_\nPodatci o autorima\n_START_PARAGRAPH_\nAutor scenarija za strip je Christian Godard, crta\xc4\x8d Julio Ribera, a bojanja su radili Jean-Jacques Chagnaud i Claudine Pinet._NEWLINE_Autori stripa, scenarist Christian Godard i crta\xc4\x8d Julio Ribera upoznaju se u Parizu i 1974. godine po\xc4\x8dinju rad na Asteru Blistoku, u izvorniku Axel Moonshine. Na prostoru Hrvatske i Jugoslavije prva se epizoda pojavljuje 1977. godine u EKS Almanahu, koji izdaje i sljede\xc4\x87e tri, a od pete do 13. epizode, serijal objavljuje Stripoteka. Kasnije izlaze dva albuma u boji (br. 16 i 17), te pet piratskih albuma u kojima se dolazi do 25. epizode. Jedan od ovih albuma sadr\xc5\xbei i reprize prve \xc4\x8detiri epizode i to se pokazalo kao koristan potez za kolekcionare, jer su epizode iz EKS Almanaha, zbog svoje rijetkosti, svojevremeno dostigle astronomske cijene. U me\xc4\x91uvremenu, Stripoteka nastavlja s izdavanjem gdje je prestala._NEWLINE_Crte\xc5\xbe Julia Ribere uvelike je zaslu\xc5\xbean za popularnost stripa i nema savr\xc5\xa1en crte\xc5\xbe kao npr. Giraud ili Rosinski, primjetne su razlike u kvaliteti od table do table, lagana stati\xc4\x8dnost likova i sli\xc4\x8dno. Ma\xc5\xa1tovitost koju Ribera posjeduje anulira sve njegove nedostatke. Karakteristi\xc4\x8dno za njegov crte\xc5\xbe je kontrastiranje linijskog crte\xc5\xbea s mra\xc4\x8dnim slikama. Zbog toga je Aster Blistok prvenstveno crno - bijeli strip, iako je i u boji dobar. Tako\xc4\x91er, prisutno je kontrastiranje lijepog i ru\xc5\xbenog, bilo da se radi o krajolicima ili o likovima.\n_START_SECTION_\nSadr\xc5\xbeaj\n_START_PARAGRAPH_\nDanas, nakon bezbroj epizoda Zvjezdanih staza, znanstvena fantastika nas je navikla na brojna tehni\xc4\x8dka \xc4\x8duda, tako da biti originalan nije vi\xc5\xa1e jednostavno kao \xc5\xa1to je to bilo 1970-ih godina. Me\xc4\x91utim, Aster Blistok ima jednu stvar jedinstvenu i u tom pogledu - Srebrni Delfin. Konstruirao ga je Korijan, Asterov tajanstveni otac, i nitko u svemiru ne pozna sve njegove mogu\xc4\x87nosti. Zeleni proplanak (omiljeno Maskijevo mjesto), umjetno sunce (na ne\xc5\xa1to sli\xc4\x8dno nailazi se u Zagorovoj epizodi "Demoni ludila"), fluidnost i promjene oblika, dvorane odjeka, skrivene odaje... nisu ono \xc5\xa1to se o\xc4\x8dekuje od najmo\xc4\x87nijeg broda svih vremena. Sve je tu osobno i posebno, brod je postao svijet u malom koji se prilago\xc4\x91ava svome vlasniku, bio on Aster ili Korijan, te se postavlja pitanje da li je brod mo\xc5\xbeda \xc5\xbeiv. Postoji, naravno i Zlatni delfin, brod kojeg je Korijan izgradio za Veliki zbor, naizgled su potpuno isti, ali na njemu nema tajni i "friziranja" koja su ugra\xc4\x91ena tijekom godina koje je na Srebrnom delfinu proveo njegov konstrukotor. U sceni kada Purpurna garda puca na Srebrnog Delfina, Maski ka\xc5\xbee Asteru: "Glupani, uzalud tro\xc5\xa1e streljivo. Pove\xc4\x87aj brzinu Astere, da ih vi\xc5\xa1e ne gledamo."\n_START_SECTION_\nPodatci o junacima iz stripa\n_START_PARAGRAPH_\nOvaj strip ima tri glavna lika, Aster, Maski i Himera. Kako serijal odmi\xc4\x8de Maski i Himera se stapaju u jedan lik i Himeru se vi\xc5\xa1e ne susre\xc4\x87e. Od stalnih likova tu su jo\xc5\xa1 i Korijan, Vrhovni Medijat, princ Vje\xc4\x8dnosti (Maskijev otac), android profesor Mat Gamon i naravno, Muski, Maskijeva sestra, koja je klju\xc4\x8dni lik za nastavak pri\xc4\x8de. Svijet u kojem se radnja doga\xc4\x91a je paralelan ovom na\xc5\xa1em, tj. radnja se doga\xc4\x91a u sada\xc5\xa1njosti, ali u drugoj dimenziji. Na\xc5\xa1a stvarnost je za Astera san i obrnuto. Ova dva svijeta ne smiju se mije\xc5\xa1ati i Veliki Zbor, koji vlada univerzumom, izri\xc4\x8dito zabranjuje prelazak granice snova. Aster je biv\xc5\xa1i mirovnik Velikog Zbora, \xc4\x8dovjek koji je kr\xc5\xa1e\xc4\x87i 13. zapovijed odbacio sve da bi prona\xc5\xa1ao svoju opsesiju, \xc5\xbeenu koju upoznaje u snu - Himeru. On nije tipi\xc4\x8dan stripovski junak, ali ni antijunak, ne vodi se uzvi\xc5\xa1enim idejama, sebi\xc4\x8dan je i spreman riskirati cijeli svemir zbog osobnih ciljeva. Zaslijepljen stra\xc5\xa1\xc4\x87u ne vidi da je cilj njegove potrage cijelo vrijeme uz njega, ili mo\xc5\xbeda u njemu. Maski je stoljetno dijete, zamrznuto u stadiju trinaestogodi\xc5\xa1njeg dje\xc4\x8daka/djevoj\xc4\x8dice i sredi\xc5\xa1nja je li\xc4\x8dnost serijala. On pripada vrsti Eternauta i mo\xc5\xbee odabrati spol kada na\xc4\x91e osobu zbog koje \xc5\xbeeli ostariti. Dizajn njegovog kostima toliko je specifi\xc4\x8dan da ga sigurno pamte i oni koji su u \xc5\xbeivotu pro\xc4\x8ditali samo jednu epizodu._NEWLINE_Uz neuspje\xc5\xa1ne poku\xc5\xa1aje pronala\xc5\xbeenja Himere, prati se i proces Maskijeve metamorfoze. Potraga za snom postaje potraga za vlastitim identitetom. Iako je Maski biolo\xc5\xa1ki, tj. seksualno neodre\xc4\x91en, on (ona) zna \xc5\xa1to ho\xc4\x87e, za razliku od Astera koji je zbunjen i djeluje izgubljeno. Maskijev temperament i o\xc5\xa1tre, sarkasti\xc4\x8dne opaske kojima zadire u sr\xc5\xbe stvari, te njegovo pretvaranje u \xc5\xbeenu, vrhunac su i sredi\xc5\xa1te prvog dijela serijala. Ovdje bi trebalo napomenuti da se ve\xc4\x87ina ljubitelja Astera Blistoka sla\xc5\xbeu u tome da bi bilo bolje da je serijal zavr\xc5\xa1en zaklju\xc4\x8dno s 12. epizodom. Primjedbe koje Maski daje gledaju\xc4\x87i zapis Asterovih snova (1. epizoda) otkrivaju stav autora prema na\xc5\xa1em svijetu. Naime, Aster sanja da je sudionik zemaljskog rata, obu\xc4\x8den je u uniformu i prolazi kroz kaos tenkova i zrakoplova. Maskijev je komentar sljede\xc4\x87i: "Zar Aster misli kako je i ovakav svijet mogu\xc4\x87? Da se ovakav svijet negdje odvija? Bilo gdje? Pri\xc4\x8dam ti pri\xc4\x8du... Re\xc4\x87i \xc4\x87u vam svoje mi\xc5\xa1ljenje profesore, ovakvi idioti ne postoje. Ukratko, ru\xc5\xbean i apsurdan san. Koje dugme bri\xc5\xa1e sve te grozote?"_NEWLINE_Izmi\xc5\xa1ljeni svjetovi kroz koje Aster i Maski prolaze su karikirane preslike na\xc5\xa1e stvarnosti, parafraze i parabole zajedni\xc4\x8dke nam povijesti i kulturne ba\xc5\xa1tine. Primjena postmodernih principa je na visokoj razini. Svega tu ima: Alice u zemlji \xc4\x8dudesa, Orwella / Zamjatina, biblijskih motiva, Philip K. Dicka, Adamsovog Vodi\xc4\x8da kroz galaksiju za autostopere, povijesnih li\xc4\x8dnosti, citata iz filmova... ali uvijek dodaju\xc4\x87i novu dimenziju preuzetim predlo\xc5\xa1cima. Prenagla\xc5\xa1ena reklama je \xc4\x8dest motiv koji autori koriste. Vjerojatno nisu mogli ni pretpostavit kako \xc4\x87e njihova pretjerivanja tako brzo postati stvarnost. U epizodi "U sredi\xc5\xa1tu Amniota" radnja se odvija na planeti koja se namjerno odr\xc5\xbeava u konstantnom ratnom sukobu. Kada sredi\xc5\xa1nje ra\xc4\x8dunalo obja\xc5\xa1njava sve blagodati rata i smisao koji on unosi u ljudske \xc5\xbeivote, ne mo\xc5\xbeemo ne priznati logiku. Naravno, Aster i Maski zaklju\xc4\x8duju da je ra\xc4\x8dunalo prolupao, vjerojatno zbog toga \xc5\xa1to za njihov svijet to nije istina. Erotika je bitan element Astera Blistoka i utkana je u cijeli serijal, a njena primjena je nestandardna, pogotovo u scenama razuzdanog, "monstrumskog" seksa.'